### Beslutningstema

Der skal træffes beslutning om delegation af kompetencen til godkendelse af ny havnechef for [adresse] til borgmester og kommunaldirektør.

### Sagsfremstilling

Rømø Havns nuværende havnechef går på pension primo 2025, og processen med ansættelse af en ny havnechef er i gang.

Stillingen er slået op i september, og det er planlagt, at der løbende afholdes samtaler. Stillingen besættes, når rette kandidat er fundet, dog senest november 2024.

Det følger af havnelovens § 9, stk. 3, at Kommunalbestyrelsen skal godkende ansættelse af havnechef efter havnebestyrelsens indstilling. Denne kompetence er ikke uddelegeret til forvaltningen eller Økonomiudvalget i henhold til nogen kompetenceplan, men der er ikke noget juridisk til hinder for at uddelegere kompetencen. Dog kan kompetencen ikke uddelegeres til havnebestyrelsen selv.

Det foreslås, at Kommunalbestyrelsens godkendelseskompetence uddelegeres til borgmesteren og kommunaldirektøren i forening. Derved smidiggøres ansættelsesprocessen, da den endelige ansættelse af en ny havnechef ikke skal afvente et Kommunalbestyrelsesmøde. Der lægges op til, at borgmester og kommunaldirektør alene tillægges godkendelseskompetencen i tilfælde af indstilling fra en enig havnebestyrelse.

### Lovgrundlag

Havnelovens § 9, stk. 3 og vedtægterne for [adresse].

### Indstilling Borgmesteren indstiller,

|  |  |
| --- | --- |
| at | borgmester og kommunaldirektør bemyndiges til at godkende ansættelse af ny havnechef for [adresse] efter indstilling fra en enig havnebestyrelse, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 10. oktober 2024, pkt. 5:

Indstillingen anbefales.

Mogens Holst deltog ikke i mødet.

### Beslutning

Indstillingen godkendt.